Gandia concedeix el títol de Filla Predilecta a María Ángeles Azcón
14 abril 2023

## Gandia concedeix el títol de Filla Predilecta a María Ángeles Azcón14 abril 2023Última actualització: 15 abril 2023

![](../gestion/img/a3557b6c914a801af1ce779b299b1d9cc85116c3837fd3381a55dbf65ed09b44.jpg)  
  

L'Ajuntament de Gandia va acollir ahir a la vesprada el plenari de nomenament de María Ángeles Azcón com a Filla Predilecta de la ciutat de Gandia.  
Un acte on van estar presents els representants de la corporació municipal encapçalats per l'alcalde José Manuel Prieto; i que va comptar amb l'assistència de la ministra de Ciència i Innovació i exalcaldessa de Gandia, Diana Morant; els Fills Predilectes Pascual Molina, Josep Gomar 'Tano' i Vicente Rocher; l'exalcaldessa Pepa Frau; familiars dels Fills Predilectes a títol pòstum, així com representants dels Cossos i Forces de Seguretat, del teixit associatiu, empresarial i social de Gandia.

María Ángeles Azcón, farmacèutica nascuda a Gandia i filla de la primera dona farmacèutica de la ciutat. Va cursar batxillerat i cant a València. A partir del 1970 torna a Gandia, és titular de la farmàcia de Beniopa, i juntament amb la seua mare atén la farmàcia central del carrer Major.  
Des de la seua formació sanitària, s'involucra en tasques socials i solidàries de la ciutat, presidint la delegació d'UNICEF a Gandia i participant en la Creu Roja. Durant la dècada de 1980, lidera la lluita contra la drogodependència en ser nomenada president de l'Associació de la Safor de Prevenció i Informació sobre la Drogodependència (ASPID).

Sobre la figura de la Filla Predilecta, l'instructor de l'expedient, **Joan Carles Faus**, ha volgut destacar que va ser de les dones que van ocupar al seu dia l'espai professional, social i públic que va acabar perfilant una ciutat moderna i projectant l'actual Gandia. Faus també va voler destacar en la seua intervenció "_l'impagable treball a favor de les persones, la determinació en la defensa de la dignitat humana, i l'enorme capacitat per obrir futur davant de l'adversitat, apostant per l'associacionisme i l'apoderament cívic per conformar la ciutat progressista i solidària que tant estima_" alhora que posava en valor "_el seu tarannà personal, avançat al seu temps, de compromís i valentia des de la força del coneixement i la ciència, amb una trajectòria professional rellevant i una conducta gentil, amable i conciliadora, que li reporta el reconeixement i l'afecte, allà on passa_".

Després dels discursos dels portaveus dels partits polítics que conformen la corporació municipal de Gandia, l'alcalde **José Manuel Prieto**, ha posat en valor que Mariles Azcón representa "l_'esperit de lluita, la defensa dels drets socials i la defensa del paper de la dona a la societat dels segles XX i XXI_" i ha afirmat que "_ha estat imatge pionera de feminisme, ella forma part d'aquelles dones que han fet història i ho han escrit en femení. Dones protagonistes que comencen a veure els fruits de la seua feina i lluita, avançada a una societat que no les entenia_".

"_Mariles és un referent cívic indiscutible durant la seua llarga vida i dilatada trajectòria professional, constituint una icona del feminisme, i mirall col·lectiu del compromís social, constància, determinació i resiliència. Tot i no tenir una vida fàcil, es va desviure –i es desviu– per ajudar els altres i per canviar la mirada de la compassió cap a la defensa dels drets socials i de la dignitat humana_".  
Prieto també ha destacant que la nova Filla predilecta és una dona "_líder i lliure que ha obert camins d'entusiasmes i esperances, i que ha deixat un llegat de millora no només de la ciutat que ha tingut la sort de tenir-la de veïna, sinó de millora social i col·lectiva. Que ha fet el que ningú no feia abans: marcar un camí des del lideratge dels valors i la defensa honesta d'una lluita íntima i col·lectiva per avançar en tots els àmbits socials. Demostrant que sense referents no hi ha referències, i per això ella ho és de tants de nosaltres, i en tants àmbits, vincles i espais_".

Per acabar, la primera autoritat municipal ha afirmat que "_La història sempre s'escriu amb noms propis i el teu n'és un d'ells_".

[Twittear](https://twitter.com/share)